Sondag, 24 Maart 2019 09:00
DIEPER 2019: Hoe lief het jy vir Jesus of het jou liefde grense…
Teks : Joh 21:15-19
15 Toe hulle klaar geëet het, vra Jesus vir Simon Petrus: "Simon seun van Johannes, het jy My baie lief, meer as hulle hier?" "Ja, Here," antwoord hy Hom, "U weet dat ek U liefhet." Hy sê toe vir hom: "Laat my lammers wei." 16 Jesus vra hom weer 'n tweede keer: "Simon seun van Johannes, het jy My baie lief?" "Ja, Here," antwoord hy Hom, "U weet dat ek U liefhet." Hy sê toe vir hom: "Pas my skape op." 17 Jesus vra hom die derde keer: "Simon seun van Johannes, het jy My lief?" Petrus het bedroef geword omdat Jesus hom die derde keer gevra het: "Het jy My lief?", en hy antwoord Hom: "Here, U weet alles. U weet dat ek U liefhet." Hy sê toe vir hom: "Laat my skape wei. 18 Dit verseker Ek jou: Toe jy jonger was, het jy self jou klere vasgemaak en gegaan waar jy wil; maar wanneer jy oud is, sal jy jou hande uitsteek, en iemand anders sal jou vasmaak en jou bring waar jy nie wil wees nie." 19 Dit het Jesus gesê en daarmee aangedui deur watter soort dood Petrus God sou verheerlik. Daarna sê Hy vir hom: "Volg My!"
Tema : Hoe lief het jy vir Jesus of het jou liefde grense…
Hoe sal jy voel as jou lewensmaat of life partner vir jou moet vra: Het jy my baie Lief? Miskien sal jy sê: "Ja, jy weet dit mos!". Maar hoe sal jy voel as jou lewensmaat dan 'n tweede keer vir jou vra: "Het jy my baie lief?" Miskien sal jy sê, "Ja, ek is, maar is daar dan iets verkeerd?". Maar wat as jou lewensmaat jou 'n derde keer vra: "Het jy my lief?". Wat dan? Wat sal jou reaksie wees? Miskien sal jy antwoord: "Skat, wat wil jy hê, maar onthou my liefde het grense."
Kom ek vat julle terug na die verlief wees jare. Ken julle daardie vraag: "Liefie as jy my lief het dan sal jy...". Dit is dodelik gevaarlik. Baie manne se beursies het al seergekry en baie meisies het die volgende dag gehuil: "As jy my lief het, dan sal jy...". Die vraag laat jou wandel op paaie waar jy jy nooit gedink het jy sal gaan nie. Jy doen dinge wat jy nooit sou gedoen het nie. Daardie sin veronderstel dat liefde met dade gepaard gaan. Mense raak nogal moeg vir lippetaal, want hulle wil liefde sien, voel en deur jou woorde en dade ervaar. Dit is net so of hoe?
Jesus praat hierdie keer met Petrus oor liefde en vir Petrus is dit 'n ontstellende gesprek in die sin dat Jesus hom na al die jare konfronteer met die vraag: "Petrus het jy My lief?" Wat natuurlik verder ontstellend is, is dat Jesus alhoewel hy 'ja' geantwoord het, hom vir 'n tweede en derde keer gevra het: "Het jy My lief?" Natuurlik by die derde keer raak Petrus so bedroef, want ek dink hy besef dat die vrae kom teen die agtergrond dat hy Jesus verloën en ontken het toe die druk van mense op hom was. Want sien, daardie dag het Petrus se liefde grense gehad en wou hy nie eers ter wille van Jesus sy eie lewe in gevaar stel nie. Daarom vra Jesus hom die vrae, want hoe moet Jesus aangaan met iemand wie se liefde grense het? Interessant dat Jesus in sy vrae twee keer die Griekse woord agape en een keer die Griekse woord fileo gebruik. Beide die twee woorde kan vertaal word as "liefde".
Die fileo liefde verwys:
na die liefde van 'n vriend;
daana om te hou van iemand dus vra Jesus: 'Petrus hou jy van My?'.
Na 'n gewone vriendskaplike liefde, algemene liefde.
Wanneer Jesus vir Petrus vra "Het jy my lief?", dan antwoord hy met die fileo woord: "Ja Here, ek hou van u". Jesus gebruik verder ook die woord agape, wat 'n baie dieper woord met 'n dieper betekenis is. Agape is om lief te hê met die liefde van God. Jesus bewys Sy liefde aan die kruis. God praat nie net liefde nie, maar bewys Sy liefde. Ons lees in Johannes 3:16: "God het die wêreld so lief gehad dat Hy sy enigste Seun gegee het, sodat die wat in Hom glo, nie verlore sal gaan nie, maar die ewige lewe sal hê". God praat nie net liefde nie, Hy bewys dit in Sy Seun wat mens geword het, bespot is, beledig en gemartel is, wat sterf soos 'n misdadiger met 'n spies deur Sy sy en 'n doringkroon op Sy hoof. Die kruis-verhaal vertel nie net hoe lief God ons het nie, maar dit is 'n bewys van Sy liefde. Dit vertel van die agape liefde, daardie liefde wat:
Bereid is om 'n prys te betaal;
Wat kan vergewe;
Wat ander se belange op die voorgrond plaas;
Wat die tweede myl stap;
Wat bereid is om opofferings te maak.
Dis hoe God lief het. 'n Liefde wat gepaard gaan met dade: laat my lammers wei; Pas My skape op en laat my skape wei. Die lammers verwys daarna dat hy na die swakkes en weerloses moet omsien en hulle moet versorg. Skape dui daarop dat hy na die gelowiges en ongelowiges moet omsien. Dit wil sê dat Hy diegene wat soos skape ronddwaal na God se kraal toe moet terugbring en die wat reeds in die kraal is, moet Hy versorg ek kyk dat hulle geestelik reg is. Nadat Petrus vir Jesus verraai het, herstel Jesus hom weer as apostel. En kon hy toe weer aangaan. Vroeër het hy Jesus verraai deur te ontken dat hy 'n apostel van Jesus was. Nou is hy weer deel van Jesus se span en kan hy aangaan om skape na die kraal toe terug te bring. Daarom roep die kruisverhaal die woorde uit: "As jy God lief het dan sal jy-agape. Dit wil se dan sal jy:
God so lief hê;
Ter wille van God enige prys betaal en enige opoffering maak;
Dan sal jy jou lewe ook aan die God gee soos Hy Sy lewe aan jou gegee het;
Dan sal jy vir die welsyn van ander mense jouself agter toe plaas;
Dan sal jy ander se belange soek;
Dat jy mense sal vergewe wat teen jou gesondig het bv. jou besigheidsvennoot; kollega, jou eie ouers, kinders of jou huweliksmaat.
Die vraag is: Het jy God so lief? Het jy God lief met die liefde van die kruis? Sal jy die toets deurkom? Hoe beantwoord jy die liefde van God? Hoe lief het jy vir God? So as jy God lief het, aanvaar dan jou opdrag om na die lammers en skape om te sien. Die opdrag beteken om na die gelowiges om te sien en hulle te versorg dws na die wat siek en gewond is en om die wat buite die kraal is in te bring dat hulle Jesus ook kan lief kry en Hom volg. Dit beteken ook om die swakkes, die lammers te beskerm en hulle te leer van Jesus se liefde.
Kan jou liefde vir God in jou dade gesien word? Mag ons in lydenstyd net weer herinner word aan God se opofferende liefde en mag die kruis ons lei om deur die Gees net weer onsself opnuut toe te wy aan God en te getuig: "Ja Here, ons het u lief". Die kruis, ja inderdaad vertel dit die verhaal van God se liefde wat so sterk was, dat dit oor enige grens sou gaan selfs die dood van Sy Seun, Jesus Christus. Maar die kruis vra ook: En jy, hoe lief het jy my? Het jy My so lief dat jy enige grens ter wille van die Koninkryk sal oorsteek?".
Die vraag is hoe lief is ons vir Jesus? Of het ons liefde ook grense deurdat dit net tot so ver gaan en nie verder nie? Dit beteken my liefde vir Jesus gaan net tot op 'n punt, wanneer dit te veel vra of inmeng in my program, dan gaan dit te ver...
Hoe lief het jy vir Jesus
Sondag, 11 November 2018 09:00
HOU UIT 2018: Leef 'n Godvresende lewe
Job 1:8; "En Jehovah het vir Satan gesê: "Het jy jou hart op my kneg Job gerig, dat daar niemand soos hy op die aarde is nie, 'n onberispelike en regskape man, wat God vrees en afwyk van die kwaad?"
Ps 4:4; "Besef tog dat die Here wonders gedoen het vir dié wat aan Hom getrou is. Die Here hoor as ek na Hom roep"
Lukas 12:4-6; "Aan julle, my vriende, sê Ek: Moenie bang wees vir dié wat die liggaam doodmaak en daarna niks verder kan doen nie. 5Ek sal vir julle sê vir wie julle bang moet wees: vir Hom wat mag het om, ná die dood, in die hel te werp. Ja, Ek sê vir julle, Hóm moet julle vrees. 6"Word vyf mossies nie vir twee sent verkoop nie? Tog word nie een van hulle deur God vergeet nie."
Hoe voel jy as dit vir jou voorkom asof iemand jou sonder respek behandel? Of watter gevoelens kom by jou op wanneer iemand jou nie respekteer nie? Was jy al in so 'n situasie en hoe het dit jou laat voel?
Sondag, 04 November 2018 09:00
HOU UIT 2018: Sonde maak dood
Psalm 38:1-12, 19, 22-23
My sonde kwel my
1'n Psalm van Dawid. 'n Herinnering.
2Moet my tog nie in u toorn bly straf nie, Here, en my langer in u gramskap tugtig nie. 3U pyle het my getref, u hand lê swaar op my. 4Deur u toorn is daar nie meer 'n gesonde plek aan my liggaam nie, deur my sonde is daar nie meer 'n heel plek aan my lyf nie. 5Ja, my ongeregtighede het my oorweldig soos 'n las wat vir my te swaar is. 6My wonde stink en sweer, en dít deur my eie dwaasheid. 7Ek is krom en inmekaar getrek, ek loop die hele dag en treur, 8want my lyf brand van die koors en daar is nie meer 'n gesonde plek aan my liggaam nie. 9Ek is gedaan en heeltemal platgeslaan, my hart jaag en ek brul van die pyn. 10U weet waarna ek smag, Here, my gesmeek is vir U geen geheim nie. 11My hart jaag, my krag het ingegee, ek kan nie eers meer sien nie. 12My siekte hou my familie en my vriende ver van my af,en my bure kom nie naby my nie.
19Ek bely my ongeregtigheid, my sonde kwel my.
22Moet my tog nie verlaat nie, Here, my God, moenie ver van my af bly nie! 23Maak tog gou om my te help, Here, my Redder!
Sondag, 30 September 2018 09:00
HOU UIT 2018: God die Getroue Herder, die Betroubare Gids en die Vrygewige
Geskryf deur	Ds. Zack Pienaar
Die Here is my herder, ek kom niks kort nie. 2 Hy laat my rus in groen weivelde. Hy bring my by waters waar daar vrede is. 3 Hy gee my nuwe krag. Hy lei my op die regte paaie tot die eer van sy Naam. 4 Selfs al gaan ek deur donker dieptes, sal ek nie bang wees nie, want U is by my. In u hande is ek veilig. 5 U laat my by 'n feesmaal aansit, terwyl my teëstanders moet toekyk. U ontvang my soos 'n eregas, ek word oorlaai met hartlikheid. 6 U goedheid en liefde sal my lewe lank by my bly en ek sal tuis wees in die huis van die Here tot in lengte van dae.
11"Ek is die goeie herder. Die goeie herder lê sy lewe af vir die skape.
Gasheer is die Bron wat ons laat aanhou, uithou en volhard in die Reis van die Lewe.
My hart gaan uit na mense wat deur sulke moeilike tye gaan. As 'n mens rondom jou kyk, dan sien jy hoe huise en ontwikkelings leeg staan, besighede toemaak, mense hulle motors verkoop, kinders gesteel en vermoor word. Dis moeilike tye, slegte tye. Dis tye waarin mense hul lewe neem, want alles raak net te veel, die druk raak te kwaai. Baie mense gooi handdoek in, verlaat sommer die kerk en is kwaad vir God. Baie kom nie by die wenpaal uit nie. Dit laat 'n mens vra: "Onder die omstandighede hoe gaan 'n mens aan of vorentoe?".